ቻምፒዮንስ ሊግ እና ኮንፌዴሬሽን ዋንጫ ክለቦችን ይፈትናሉ
 ባሳለፍነው ሳምንት በርካታ አነጋጋሪ የኢትዮጵያ የእግር ኳስ ዘገባዎች ተደምጠዋል፡፡ የአሰልጣኝ ቅጥር እና የኢትዮጵያ ፕሮፌሽናል ስፖርት የመጀመሪያ ጉባኤ ትኩረት ስበው ካለፉ ዘገባዎች መካከል የሚጠቀሱ ናቸው፡፡ ከዚህ ባለፈ ዛሬ በአገር ውስጥ እና በውጪ የአፍሪካ ቻምፒዮንስ ሊግ ማጣሪያ እና ኮንፌዴሬሽን ካፕ ማጣሪያ ጨዋታ ፋሲል ከተማ እና መቀሌ ከተማ ተጋጣሚዎቻቸውን ይፋለማሉ፡፡ እኛም ከነዚህ ስፖርታዊ ወሬዎች ውስጥ ጆሮ ገብ የሆኑትን መራርጠን አቅርበናል፡፡ የሶከር ኢትዮጵያ ድረ ገፅንም በዋናነት ዋቢ አድርገን ተጠቅመናል፡፡ ሴካፋ ከ15 ዓመት በታች
ከዚህ ሳምንት አነጋጋሪ ዘገባዎች መካከል በሴካፋ ከ15 ዓመት በታች ውድድር ሶማሊያ እና ኬንያ ተጋጣሚዎቻቸውን ማሸነፋቸውን እና ወደ ቀጣዩ ዙር ማለፋቸውን የሚያወሳው ዘገባ ነው። አዘጋጇ ኤርትራም ከምድብዋ ሳታልፍ መቅረቷ የስፖርት ቤተሰቡን ቀልብ የሳበ ነበር። የሶማሊያ እና ሱዳን ጨዋታን ሶማሊያ ከጨዋታ ብልጫ ጋር 2ለ0 አሸንፋለች። በጨዋታው የብዙዎች አድናቆት ለጎረፈላቸው ሶማሊያዎች ጎሎቹን ያስቆጠሩት ሞሐመድ ዓብዱልቃድር እና አብዱላሂ ዑመር ነበሩ። ሁለተኛ የነበረው ጨዋታ የኤርትራ እና የውድድሩ ጠንካራ ቡድን ኬንያ ሲሆን ኬንያ አዘጋጅዋን 2 ለ 1 በማሸነፍ ምድቡን መርታ ወደ ቀጣዩ ዙር ማለፏን አረጋግጣለች። ኤርትራም በደጋፊዎችዋ ፊት ከምድቧ በመውደቅ አሳዛኝ ተሳናባች ሆናለች። ውድድሩም ቀጥሎ ታንዛኒያ እና ሩዋንዳ ተፋልመዋል፡፡ በዚህም ሩዋንዳ ተጋጣሚዋን 2 ለ 1 በሆነ ውጤት አሸንፋ ወደ ቀጣይ ዙር ለማለፍ ችላለች። ዩጋንዳ እና ደቡብ ሱዳን ባደረጉት ጨዋታም እስከ እረፍት ድረስ በዩጋንዳ አምስት ለባዶ መሪነት ቢጓዝም በደቡብ ሱዳን ተጫዋቾች ጉዳት ምክንያት ጨዋታው ተቋርጦ በኡጋንዳ አሸናፊነት ውጤቱ ተደምድሟል፡፡ በዚህ ውድደር ላይ አስቀድማ ተሰናባች መሆኗን ያረጋገጠችው ኢትዮጵያ ናት። ፋሲል ከተማ እና መቀሌ ከተማ ፋሲል ከተማ በካፍ ኮንፌዴሬሽን ዋንጫ የመልስ ጨዋታውን ከአዛም ጋር ዛሬ በታንዛኒያ ዳሬ ሰላም የሚያደርግ ይሆናል፡፡ በአዲሱ አሰልጣኝ ስዩም ከበደ በመመራት ከሶስት ቀን በፊት 19 ተጫዋቾችን ይዞ ወደ ዳሬ ሰላም ያቀናው ፋሲል ከተማ በሜዳው በጠባብ ውጤት በበዛብህ መለዩ ብቸኛ ጎል 1ለ 0 በማሸነፍ ነው የዛሬውን ጨዋታ የሚያካሂደው፡፡ አዲሱ አሰልጣኝም በካፍ ኮንፌዴሬሽን ልምድ ያካበቱ ሲሆን መከላከያን በሚያሰለጥኑበት ወቅት ከናይጄሪያው ክለብ ሬንጀርስ ኢንተርናሽናል በምድብ ውጤት ተሸንፈው ከውድድሩ ተሰናብተዋል፡፡ ይህ በእንዲህ እንዳለ በቻምፒየንስ ሊግ ቅድመ ማጣርያ የመልስ ጨዋታ የመቐለ 70 እንደርታ ተጋጣሚ የሆኑት ካኖ ስፖርት አካዳሚዎች ከሶስት ቀን በፊት አዲስ አበባ ገብተው ወደ መቀሌ በማምራት ትናንት የመጨረሻ ልምምዳቸውን በመቀሌ ኢንተርናሽናል ስታዲየም በማድረግ ዛሬ ጨዋታቸውን ያደርጋሉ፡፡ በውድድሩ እንደ መቀሌ ሁሉ የመጀመርያ ተሳትፏቸውን እያደረጉ የሚገኙት ካኖዎች ለኢኳቶርያል ጊኒ ብሔራዊ ቡድን ያስመረጧቸው የቡድኑ ወሳኝ ተከላካይ ቪሴንቴ አሲሙ እና አጥቂው ልዊስ ሚግዌል ኔቮን ጨምሮ የመጀመርያው ዙር ጨዋታ ያካሄደው ሙሉ የቡድን አባላት ይዘው ነው ኢትዮጵያ የገቡት። ክለቡ በአበበ ቢቂላ ልምምድ ያደረገ ሲሆን ትናንት ጠዋት ጨዋታው ወደሚያካሂድበት መቀሌ በማምራት የመጨረሻ ልምምዱን አከናውኖ የመልሱን ጨዋታውን ለማድረግ በመጠባበቅ ላይ ይገኛል። ማላቦ በተካሄደው የመጀመርያው ዙር የሁለቱ ቡድኖች ጨዋታ ካኖ ስፖርት አካዳሚዎች መቀሌን በጠባብ ውጤት 2ለ1 አሸንፈዋል። አሰልጣኝ አብርሃም መብራቱ ያለፈውን አንድ ዓመት የኢትዮጵያ ብሔራዊ ቡድን ረዳት አሰልጣኝ በመሆን ሲያገለግሉ የቆዩት አሰልጣኝ ፋሲል ተካልኝ የባህር ዳር ከተማ ዋና አሰልጣኝ ሆነው መሾማቸውን ተከትሎ አሰልጣኝ አብርሃም መብራቱ ማንን ቀጣይ ረዳታቸው እንደሚያደርጉ አነጋጋሪ መሆኑን ሶከር ኢትዮጵያ ድረ ገፅ አስነብቧል። የብሔራዊ ቡድን ዋና አሰልጣኝ የፋሲል ተካልኝን ምትክ ለመተካት እየተንቀሳቀሱ መሆናቸው እየተነገረ ባለበት በአሁኑ ወቅት ሁለት ምክረ ሀሳቦች እንደቀረበላቸው ይህ ድረ ገፅ ይፋ አድርጓል። የመጀመርያው ረጅም ዓመት በአሰልጣኝነት የቆዩ ቢሆኑ ካላቸው ልምድ በመነሳት ብሔራዊ ቡድኑን ሊጠቅሙ ይችላሉ በማለት እንደ አሰልጣኝ ፀጋዬ ኪዳነማርያም፣ ወርቁ ደርገባ፣ ዻውሎስ ጌታቸው፣ አጥናፉ ዓለሙ እና ግርማ ሐብተዮሐንስን ምክትል አሰልጣኝ ቢያደርጉ መልካም ነው የሚለው ምክረ ሀሳብ ተጠቃሽ ነው። በሁለተኛ ደረጃ የቀረበው ደግሞ ወደ ፊት ረጅም ዓመት ብሔራዊ ቡድኑን ሊያገለግሉ የሚችሉ፣ አቅማቸውን የሚያሳድጉ እና ልምድ እያገኙ ሲሄዱ ብሔራዊ ቡድኑን ማጠናከር የሚችሉ ወጣት አሰልጣኞችን ማድረጉ የተሻለ ነው በሚል እንደ አንዋር ያሲን፣ ዕድሉ ደረጄ፣ እስማኤል አቡበከር እና ካሊድ መሐመድን ቢመለከቱ የሚል ሀሳብ ቀርቦላቸዋል። እስካሁን አሰልጣኝ ፋሲል ተካልኝ ከብሔራዊ ቡድኑ ጋር ለመለያየት የመልቀቂያ ደብዳቤ ለፌዴሬሽኑ ያላስገቡ በመሆናቸው ከአሰልጣኝ አብርሃም መብራቱ ጋር አብረው በቀጣይ ጨዋታዎች ሊቀጥሉ እንደሚችሉ ሲገመት የመልቀቂያ ደብዳቤ ካስገቡ በኋላ በሂደት ተተኪ ምክትል አሰልጣኝ ሊያሳውቁ እንደሚችሉ እየተነገረ ይገኛል። ይህም ቢሆን አሰልጣኝ አብርሃም መብራቱ በምክትል አሰልጣኝ አድርጎ ለመሾም ቀዳሚ ምርጫቸው የቀድሞ የኢትዮጵያ ብሔራዊ ቡድን ዕውቁ ተጫዋች በአሁኑ ወቅት የኤሌክትሪክ ዋና አሰልጣኝ በመሆን እያገለገለ የሚገኘውን አንዋር ያሲን እንዲሆን ፍላጎት እንዳላቸው ሰምተናል። የኢትዮጵያን ፕሮፌሽናል ፉትቦለርስ
አሶሴሽን ከተመሠረተ አጭር ጊዜ የሆነው ኢትዮጵያን ፕሮፌሽናል ፉትቦለርስ አሶሴሽን በወቅታዊ ጉዳዮች ዙርያ ሰሞኑን በዋቢ ሸበሌ ሆቴል ከአባላቶቹ ጋር ረጅም ሰዓት የፈጀ ውይይት በማድረግ የአቋም መግለጫ ማውጣቱ ተገለፀ። እንደ ሶከርኢትዮጵያ ድረ ገፅ ዘገባ በጉባኤው ላይ የማኅበሩ መስራች እና ሰብሳቢ አሰልጣኝ ዮሐንስ ሳህሌ የመክፈቻ ንግግር ያደረጉ ሲሆን ማኅበሩ ከተመሰረተ አጭር ጊዜ ቢሆንም የባለሙያውን መብት ለማስከበር ከፍተኛ እንቅስቃሴ እያደረገ መቆየቱን በመግለፅ ዓላማውን ለተሳታፊዎች በዝርዝር አስረድተዋል። ‹‹እናንተ አሉ የምትሉትን ችግሮች በግልፅ ተነጋግረን አንድ አቅጣጫ መያዝ ይገባናል›› በማለት የሚሰማቸውን ስሜት እንዲገልፁ መድረኩን ለተሳታፊ አባላት ክፍት አድርገዋል። ተሳታፊዎቹ ‹‹እስከዛሬ ብዙ በደሎች ሲደርሱብን መብታችንን የሚያስከብርልን ማኅበር ባለመኖሩ ብዙ ችግሮችን በዝምታ አልፈናል። ከፌዴሬሽኑም ሆነ ከክለቦች ጋር ለመካሰስ አቅም አልነበረንም። አሁን ግን ለእኛ የሚቆረቆር ማኅበር በመቋቋሙ ደስተኞች ነን። ይህን ኃላፊነት በመውሰድ እንዲቋቋም ላደረጋችሁ የቀድሞ ተጫዋቾች እና አሁን እየተጫወታችሁ ለምትገኙ መስራቾች ከፍተኛ ምስጋና እናቀርባለን›› በማለት አሉ የሚሉትን ችግሮችን በዝርዝር ተናግረዋል። በዋናነት ካነሷቸው ነጥቦች መካከል ከዚህ ቀደም ተጫዋቾቹን ሳያማክሩ የፊርማ ገንዘብ ይቅር በደመወዝ ይሁን መባሉን በዝምታ ማለፋቸውን ከፍተኛ ችግር እንደፈጠረባቸው፤ የውል ዘመናቸው ሳይጠናቀቅ ክለቦች እንደፈለጉ እያሰናብቱን መብታችንን ማስከበር አቅቷቸው ለከፋ ጉዳት መዳረጋቸው፤ ባላጠፉት ጥፋት ፌዴሬሽኑም ሆነ ክለቦች በማን አለብኝነት ከፍተኛ የሆነ ቅጣት ሲጥሉባቸው በዝምታ ማለፋቸውን፤ በሚጫወቱባቸው አንዳንድ ክለቦች የአራት እና የሁለት ወር ደመወዝ እየተከፈላቸው ባለመሆኑ ችግር ውስጥ እንደገቡ፤ እነዚህን እና መሰል ችግሮችን በትዕግስት እያለፉ ባሉበት በአሁኑ ወቅት የተጫዋች የደመወዝ ጣሪያ ከ50 ሺህ ብር በላይ እንዳይሆን መወሰን ተገቢ አይደለም ብለዋል። ይህን ውሳኔም የማይቀበሉት እና የማያምኑበት በመሆኑ ለማህበሩ አስፈላጊውን ድጋፍ እንደሚያደርጉ ተናግረዋል። አመራሮቹም በሚችሉት ሁሉ የተጫዋቾችን መብት ለማስከበር እንዲሰሩ ጥሪ አቅርበዋል፡፡ የማኅበሩ አመራሮችም የተወሰነውን ውሳኔ ከዚህ ጉባዔ አስቀድሞ በተለያዩ መገናኛ ብዙኀን ሲቃወሙት እንደቆዩ ገልፀው በጋራ በተጠናከረ ሁኔታ አቋማቸውን መግለፅ እንደሚቀጥሉ ተናግረዋል።አዲስ ዘመን
ነሐሴ 19 / 2011   ዳግም ከበደ